Britanicii, sufocați de criminalitatea organizată din România. DIICOT trimite ofițeri în Albion
- Cristian Raducanu
- 2 martie 2024, 12:30
Cătălin Predoiu, ministrul Afacerilor Interne, a anunțat că ofițerii de la DIICOT vor acorda sprijin operativ polițiștilor din Marea Britanie pentru capturarea infractorilor români.
Cătălin Predoiu, ministrul Afacerilor Interne, a anunțat că ofițeri de la Direcția de Combatere a Criminalității Organizate vor colabora cu forțele polițienești din Marea Britanie pentru capturarea infractorilor români. Acțiunea comună de combatere a infracționalității ar urma să înceapă în această lună.
Cătălin Predoiu trimite polițiști în Marea Britanie
Cătălin Predoiu a mai precizat că acțiunile de sprijin operativ se vor desfășura pentru combaterea traficului de droguri, în special în școli și universități.
"Am avut recent în Marea Britanie o întâlnire cu reprezentanţii Agenţiei Naţionale Împotriva Criminalităţii Organizate – NCA, în care am discutat despre politicile implementate în Regatul Unit pentru prevenirea şi combaterea traficului de droguri, cu accent pe componenta de prevenire în şcoli şi universităţi.
În cadrul discuţiilor am prezentat principalele obiective pe care le-am urmărit de la preluarea mandatului, respectiv combaterea criminalităţii organizate, cu accent pe lupta împotriva drogurilor, şi a infracţiunilor asociate, respectiv a traficului de persoane", anunţă ministrul de Interne, Cătălin Predoiu.
Schimb de informații și sprijin operativ
Ofițerii de la Direcția de Combatere a Crimei Organizate și autoritățile britanice vor face schimb de informații și vor coopea pentru consolidarea acțiunilor de eradicarea a rețelelor de traficanți.
"Schimbul eficient de informaţii poate contribui la prevenirea apariţiei unor ameninţări în materie de securitate. Poliţişti din cadrul Direcţiei de Combatere a Criminalităţii Organizate vor desfăşura o misiune de sprijin operativ a autorităţilor britanice începând cu luna martie.
Acest tip de cooperare reprezintă o investiţie în capacitatea de luptă a Poliţiei Române cu crima organizată, astfel încât să menţinem un standard ridicat în ceea ce priveşte siguranţa cetăţenilor noştri", a mai transmis ministrul.
Cătălin Predoiu anunță un parteneriat cu NCA
La întânirea cu oficialii din Marea Britanie, Cătălin Predoiu a adus în discuție și dezvoltarea unui parteneriat între Academia de Poliție și specialiștii din NCA (Agenția Națională împotriva Crimei Organizate din Marea Britanie). Un astfel de parteneriat ar contribui la îmbunătățirea capacității de răspuns a polițiștilor români.
"Expertiza specialiştilor din cadrul Agenţiei este una recunoscută în domeniu şi, mai mult decât atât, NCA poate contribui la reuşita procesului de reformă pe care l-am iniţiat la nivelul acestei instituţii de învăţământ. Pe un plan mai general, reformarea şi modernizarea Academiei Alexandru Ioan Cuza este o investiţie în creşterea profesionalizării şi integrităţii tuturor armelor din cadrul MAI", a mai transmis Predoiu.